63.000 skoleelever har torsdag været ved stemmeurnerne. Efter tre uger med valgkamp blandt elever i 8. til 10. klasse var det blevet tid til at få afgjort Skolevalg 2017. I Nordjylland resulterede skolevalget i en klar sejr til blå blok. Her løb de blå partier med 62,4 procent af de unges stemmer, mens 37,6 procent af krydserne blev sat ud for partierne i rød blok. På Gug Skole fortalte flere af eleverne tidligere torsdag til TV2 Nord, at de havde stemt på et blåt parti. Også på Farsø Efterskole, hvor der torsdag aften var valgfest, løb blå blok med en storsejr. Her fik Dansk Folkeparti og Liberal Alliance begge 23 procent af stemmerne.

Referat:
Det resulterede i en overbevisende sejr til blå blok, da de nordjyske skoleelever torsdag stemte ved Skolevalg 2017.